Document ID: 31987D0475

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 17ης Σεπτεμβρίου 1987
για τις θαλάσσιες μεταφορές μεταξύ Ιταλίας και Αλγερίας
(87/475/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4055/86 του Συμβουλίου της 22ας Δεκεμβρίου 1986 για την εφαρμογή της αρχής της ελεύθερης παροχής υπηρεσιών στον τομέα των θαλασσίων μεταφορών μεταξύ κρατών μελών και μεταξύ κρατών μελών και τρίτων χωρών (1), και ιδίως το άρθρο 6 παράγραφος 2,
την πρόταση της Επιτροπής,
Εκτιμώντας:
ότι, τον Ιούλιο του 1985 στο πλαίσιο της διαδικασίας διαβουλεύσεων σε ναυτιλιακά θέματα που έχει θεσπιστεί από την απόφαση 77/587/ΕΟΚ του Συμβουλίου (2), η ιταλική αντιπροσωπία έθιξε το θέμα των πρακτικών παρακράτησης φορτίων που ακολουθεί η Αλγερία το οποίο και προκάλεσε διπλωματικό διάβημα της Κοινότητας τον Οκτώβριο του 1985·
ότι η ιταλική κυβέρνηση υπέβαλε στην Επιτροπή στις 17 Μαρτίου 1987 το κείμενο συμφωνίας για τις θαλάσσιες μεταφορές μεταξύ της Ιταλικής Δημοκρατίας και της Λαϊκής Δημοκρατίας της Αλγερίας, η οποία υπογράφτηκε στις 28 Φεβρουαρίου 1987 αλλά δεν έχει επικυρωθεί·
ότι η υποβολή αυτού του κειμένου πρέπει, κατ' εξαίρεση, να θεωρηθεί ως ανακοίνωση για τους σκοπούς του άρθρου 6 παράγραφος 1 του κανονισμού (ΕΟΚ) αριθ. 4055/86·
ότι το άρθρο 6 παράγραφος 2 του κανονισμού (ΕΟΚ) αριθ. 4055/86 προβλέπει ότι το Συμβούλιο αποφασίζει τα αναγκαία μέτρα σε περίπτωση που οι υπήκοοι ή οι ναυτιλιακές εταιρείες κράτους μέλους δεν έχουν πραγματική δυνατότητα συμμετοχής στις μεταφορές προς και από συγκεκριμένη τρίτη χώρα·
ότι η Αλγερία επικύρωσε πρόσφατα τη σύμβαση των Ηνωμένων Εθνών για τον κώδικα συμπεριφοράς των Conferences τακτικών γραμμών, ο οποίος και άρχισε να ισχύει για την Αλγερία στις 12 Ιουνίου 1987·
ότι οι διατάξεις της ανωτέρω συμφωνίας πρέπει να εφαρμόζονται κατά τρόπο ώστε να αποφευχθεί σύγκρουση των διατάξεων αυτών με τις υποχρεώσεις των κρατών μελών που απορρέουν από την κοινοτική νομοθεσία, ιδίως όσον αφορά τη δίκαιη, ελεύθερη και χωρίς διακρίσεις πρόσβαση των υπηκόων των χωρών της Κοινότητας ή των ναυτιλιακών εταιρειών, συμπεριλαμβανομένων των ανεξάρτητων ναυτιλιακών εταιρειών τακτικών γραμμών, στις μεταφορές φορτίων·
ότι επιτρέπεται στην Ιταλία να επικυρώσει, υπό αυτούς τους όρους τη συμφωνία
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ιταλική Δημοκρατία να κυρώσει τη συμφωνία για τις θαλάσσιες μεταφορές και τη ναυσιπλοΐα που υπέγραψε με τη Λαϊκή Δημοκρατία της Αλγερίας στις 28 Φεβρουαρίου 1987 υπό τον όρο ότι η Ιταλία:
α) θα λάβει τα αναγκαία μέτρα για να προσχωρήσει το συντομότερο δυνατό, σύμφωνα με τον κανονισμό (ΕΟΚ) αριθ. 954/76 (3), στη σύμβαση των Ηνωμένων Εθνών για των κώδικα συμπεριφοράς των Conferences τακτικών γραμμών·
β) θα υπενθυμίσει στην Αλγερία ότι οι διατάξεις της συμφωνίας θα εφαρμοστούν σύμφωνα με την κοινοτική νομοθεσία·
γ) θα υποβάλει στα κράτη μέλη και στην Επιτροπή έκθεση σχετικά με την εφαρμογή της συμφωνίας το αργότερο ένα χρόνο μετά την κοινοποίηση της παρούσας απόφασης.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 17 Σεπτεμβρίου 1987.

Labels: 8
18
5